**2Ο ΕΤΗΣΙΟΣ ΠΑΝΕΛΛΗΝΙΟΣ**

**ΜΑΘΗΤΙΚΟΣ-ΦΟΙΤΗΤΙΚΟΣ ΔΙΑΓΩΝΙΣΜΟΣ**

**«Αγωνίζομαι για την Οδική Ασφάλεια»**

**Ας συμβάλλουμε όλοι για να χάσουμε την πρωτιά .... στα τροχαία δυστυχήματα**

Τη Δευτέρα 15.09.2014 ξεκινά **2ος ετήσιος Πανελλήνιος Μαθητικός-Φοιτητικός Διαγωνισμός Πολυμέσων**, με θέμα «**Αγωνίζομαι για την Οδική Ασφάλεια**» και καλούμε όλους τους μαθητές-φοιτητές των σχολείων και πανεπιστημίων της Ελλάδας καθώς και των σχολείων του εξωτερικού, να συμμετάσχουν ατομικά ή σε ομάδες, δημιουργώντας το δικό τους πρωτότυπο βίντεο, ηχητικό μήνυμα ή αφίσα, και να συμβάλλουν και αυτοί στην προσπάθεια όλων μας για την πρόληψη των τροχαίων δυστυχημάτων στην χώρα μας.

Το υλικό που θα υποβληθεί, θα πρέπει να παρουσιάζει ένα θέμα που να αφορά στη βελτίωση της οδικής ασφάλειας. Ενδεικτικά, μπορεί να παρουσιάζει το πρόβλημα της επικίνδυνης οδήγησης (π.χ. οδήγηση υπό την επήρεια αλκοόλ, επικίνδυνοι ελιγμοί, παραβίαση προτεραιότητας, οδήγηση και χρήση κινητού, υπερβολική ταχύτητα κλπ.), να επιβραβεύει την ορθή συμπεριφορά στην οδήγηση (παραχώρηση προτεραιότητας στους πεζούς/παιδιά/ενήλικες/άτομα με ειδικές ανάγκες), να εστιάζει σε θέματα κυκλοφοριακής αγωγής των παιδιών, στη ζωή του οδηγού, συνεπιβατών και οικείων προσώπων μετά το δυστύχημα, με στόχο τη μείωση των τροχαίων δυστυχημάτων και να αναφέρεται στις κοινωνικές και οικονομικές επιπτώσεις στην οικογένεια των θυμάτων (τροχαίων θανάτων, αναπηριών).

Ο διαγωνισμός θα ξεκινήσει στις 15 Σεπτεμβρίου, και οι συμμετέχοντες θα μπορούν να αποστείλουν τις εργασίες τους έως και τις 19 Οκτωβρίου.

Η υποβολή συμμετοχών και η ψηφοφορία των έργων θα γίνουν μέσα από την επίσημη ιστοσελίδα του διαγωνισμού: [**http://www.polentaspark.gr/agonizomai-odiki-asfaleia/**](http://www.polentaspark.gr/agonizomai-odiki-asfaleia/)

Ο διαγωνισμός διοργανώνεται από το Σύλλογο Αρωγής και Αλληλεγγύης Οικογενειών Θυμάτων Τροχαίων Δυστυχημάτων Περιφέρειας Κρήτης «Ο Άγιος Χριστόφορος», και τελεί υπό την αιγίδα του Οικουμενικού Πατριαρχείου, των Υπουργείων Παιδείας και Θρησκευμάτων, Συγκοινωνιών Μεταφορών και Υποδομών, της Περιφέρειας Κρήτης (Περιφερειακή Ενότητα Χανίων), των Ιερών Μητροπόλεων Κισσάμου και Σελήνου, Κυδωνίας και Αποκορώνου, του Δήμου Πλατανιά και του Ινστιτούτου Βιώσιμης Κινητικότητας και Δικτύων Μεταφορών (Ι.ΜΕ.Τ).

Το διαγωνισμό αυτό στηρίζουν το Πολυτεχνείο Κρήτης, το ΤΕΙ Κρήτης (Παράρτημα Χανίων), το ΚΤΕΛ Δυτικής Κρήτης καθώς επίσης φορείς και πολίτες του νομού Χανίων.

**ΜΕΛΗ ΟΡΓΑΝΩΤΙΚΗΣ ΕΠΙΤΡΟΠΗΣ**

Ο Πρόεδρος: Πολέντας Σταύρος

Ο Αντιπρόεδρος: Μαρεντάκης Νίκος

Η Γραμματέας: Χατζηλάρη Μαρούσα

Τα Μέλη: Λεράκης Εμμανουήλ, Κατερίνα Παπαδάκη, Λιονάκης Γιάννης, Ψιστάκη Ελένη